Քերրին ու Լավրովը կրկին հանդիպել են
ԱՄՆ-ի պետքարտուղարն ու Ռուսաստանի արտգործնախարարը կրկին հանդիպել են Սիրիայի շուրջ բանակցելու միտումով: Իսկ Ասադի վարչարգի փոփոխության մասին Մեծ Բրիտանիայի արտգործնախարարի կողմից նախապատրաստված նախագիծը Սիրիայի կառավարության կողմից ծաղրանքի է արժանացել:
ԱՄՆ-ի պետքարտուղար Ջոն Քերրին ուրբաթ օրը մեկնել է Ժնև՝ Ռուսաստանի արտգործնախարար Սերգեյ Լավրովի հետ Սիրիայի շուրջ քննարկումների ևս մեկ փուլ անցկացնելու նպատակով: Սակայն Քերրիին ուղեկցող ամերիկացի դիվանագետները Սիրիայում շուտափույթ հրադադարի հաստատման ակնկալիքներ չունեն: ԱՄՆ-ի պաշտպանության նախարար Էշթոն Քարթերի կարծիքով, համաձայնության գալու համար դեռևս շատ խոչընդոտներ կան: «Մենք դեռ շատ հեռու ենք Սիրիայում հրադադարի հասնելու հնարավորությունից: Սակայն պետքարտուղար Քերրին այդ նպատակով է մեկնել և նախագահ Օբաման այդ պատճառով է որոշել այս ուղղությամբ կրկին ջանք գործադրել: Եթե չհավատայինք հնարավորությանը, չէինք շարունակի բանակցությունները»: ԱՄՆ-ին և Ռուսաստանին չէր հաջողվում համաձայնության գալ Սիրիայի նախագահ Բաշար Ալ-Ասադի կառավարության և ապստամբների միջև հրադադարի հաստատման շուրջ: Թեև սա վերջին երկու շաբաթների ընթացքում Լավրովի ու Քերրիի արդեն երրորդ հանդիպումն է, այնուամենայնիվ Քերրին բավականաչափ դրականորեն էր տրամադրված մեկօրյա բանակցությունների նկատմամբ: Հրադադարը հնարավորություն կտա մարդասիրական օգնություն հասցնել շրջափակման մեջ գտնվող տարածքներ, մի բան, ինչը Սիրիայի կառավարությունը այժմ արգելափակում է: Այս իրավիճակը օգնություն տրամադրող խմբերի վրդովմունքի պատճառ է դարձել: Սակայն դա նաև դեպի հնարավոր խաղաղության բանակցությունների տանելու ուղի է: Սիրիայի հարցով բանակցությունների հանձնախումբը Ասադի ռեժիմից դեպի ժողովրդավարության անցնելու նախագիծ էր ներկայացրել: Սակայն Մեծ Բրիտանիայի արտգործնախարարի կողմից պատրաստված այս նախագիծը Սիրիայի կառավարության կողմից ծաղրանքի էր արժանացել: